# Tema№6. Döwletiň salgyt-býujet syýasaty.

**6.1. Salgyt barada düşünje.**

# 6.2. Döwlet býujeti we salgyt ulgamy.

# 6.3. Türkmenistanyň salgyt-býujet ulgamynyň häzirki zaman ýagdaýy.

**6.1. Salgyt barada düşünje.**

*Dünýä belli alymlaryň salgytlar barada aýdan dürdäne sözleri:*

* Amerikanyň Konstitusiýasyny ýazan we Amerikanyň ilkinji Prezidentleriň biri Benžamin Franklin şeýle diýýär. “Durmuşda iki zatdan gaçyp gutulup bolmaýar birä ölüm birem salgyt”.
* Belli ykdysatçy Adam Smit şeýle diýýär: “Salgyt tölemeklik-bu gulçulyk däl-de azatlykdyr”.
* Fridrih Engels bolsa şeýle diýýär: “Döwlet bolsa salgyt bolar, salgyt bolsa döwlet”.

 **Salgyt-bu** döwlet işini maliýe taýdan üpjün etmek maksady bilen, döwlet tarapyndan bellenýän we edara görnüşli we şahsy taraplardan alynýan, Türkme-nistanyň Döwlet býujetine gelip gowuşýan hökmany tölegdir.

 **Salgyt ulgamy**- bu döwletiň içinde ýygnalýan salgytlaryň jemidir, şeýle-de olaryň gurluşynyň görnüşleri we usullarydyr.

 Türkmenistanyň salgyt ulgamy **göni** we **gytaklaýyn** salgytlary öz içine alýar.

 **Göni salgytlar**- edara görnüşli tarapyň peýdasyndan alynýan salgyt, emläk üçin salgyt, şahsy adamlardan alynýan girdeji salgyt, ýerasty baýlyklaryndan peýda-lanmak üçin salgyt.

 **Gytaklaýyn salgytlar**- goşulan baha üçin salgyt, goşmaça tölegler (aksizler) we gümrük pajy.

 **Salgyt hukugy**- bu salgytlaryň görnüşlerini, olaryň ýygnalşyny kesgitleýän we salgyt borçnamalaryň emele gelmegi, üýtgemegi we bes edilmegi bilen bagla-nyşykly gatnaşyklary kadalaşdyrýan hukuk ölçegleriň jemidir.

***Salgyt salmaklygyň ýörelgeleri.***

 Her bir döwletde salgyt salmak meseleleri işlenilip düzülende şu aşakdaky ýörelgelere esaslanylýar:

1. Amatlylyk ýörelgesi.

2. Adalatlylyk ýörelgesi.

3. Takyklyk ýörelgesi.

4. Tygşytlylyk ýörelgesi.

***1. Amatlylyk ýörelgesi.***

 Salgyt töleýji salgydy göni iş ýerinde töleýär. Şol oňa amatly. Belli ykdysatçy Adam Smit bu ýörelge barada şeýle diýýär: “Mejbur salgyt aljak bolsaň salgyt töleýjä amatly usul we amatly wagtda almaly”.

***2. Adalatlylyk ýörelgesi.***

 Mysal üçin, eger-de býujet edaralary salgyt tölemän hojalyk hasaplaşygyndaky edaralar tölese onda adalat ýitýär. Adam Smit şeýle diýýär:

“Her bir adam döwleti dolandyrmaklyga gatnaşmalydyr, sebäbi olar döwletiň hemaýatynda we howandarlygyndan peýdalanýarlar”.

***3. Takyklyk ýörelgesi.***

 Her bir salgyt töleýji özüniň näçe salgyt tölejekdigini takyk bilmelidir.

***4. Tygşytlylyk ýörelgesi.***

 Salgyt gullugynyň işgärleriniň zähmet haklarynyň 50% býujet pul serişdeleriniň hasabyna, 50% resminamalar arkaly salgyt barlaglarynyň netijeleri boýunça goşmaça hasaplanylan hem-de töletdirilen jerimeleriň we puşmana tölegleriň möçberiniň ýüzden 50 böleginiň hasabyna tölenilýär.

Salgyt salynanda ulanylýan esasy düşünjeler we adalgalar salgytlaryň esasy düzüm bölekleriniň kesgitlenilmegine esaslanýar. “Salgytlar hakynda” Türkme-nistanyň bitewi Kanunynyň 7-nji maddasynda şeýle aýdylýar: salgyt aşakdaky alamatlaryň bolmagy bilen kesgitlenilýär:

* salgyt töleýjileriň topary;
* salgyt salynýan binýat;
* salgyt özeni;
* salgyt möçberi
* salgydy hasaplamagyň we tölemegiň möhletleri we tertibi.

 Ýokarda aýdylanlardan gaýry, salgytlaryň düzüm böleklerine salgyt döwri hem-de salgyt ýeňillikleri degişlidirler.

 **Salgyt töleýji** - bu salgyt töleýjiniň özi we salgyt töleýjiniň üsti bilen salgyt hukuk gatnaşyklaryna gatnaşýan gaýry taraplar, şeýle-de ygtyýarly edaralar. “Salgytlar hakynda” Türkmenistanyň bitewi Kanunynyň 12-nji maddasynyň 1-nji bölüminde salgyt töleýjiler şeýle kesgitlenilýär: göz öňünde tutulan ýagdaýlar ýüze çykanda kesgitli salgyt tölemek borçlary üstüne ýüklenen şahsy we edara görnüşli taraplar salgyt töleýjiler diýlip ykrar edilýär“.

 Türkmenistanyň kanunçylygyna laýyklykda, salgyt töleýjiniň-şahsy tarapyň adyndan işi alyp barmaga ygtyýarlyk berlen tarap salgyt töleýjiniň **kanuny wekili** diýlip hasap edilýär.

 **Salgyt töleýjiniň ygtyýarly wekili-**bu salgyt töleýji (salgyt ýumuşçysy) tara-pyndan salgyt gullugy, salgyt hukuk gatnaşyklaryna gatnaşýan beýleki gatnaşyjylar bilen gatnaşyklarda onuň bähbitlerini aramaga hukuk berlen tarapdyr. Salgyt töleýjiniň ygtyýarly wekili öz ygtyýarlyklaryny tabşyryk ylalaşyklary ýa-da ynanç haty esasynda we özüne berlen hukuklaryň çäklerinde ýerine ýetirýär. Salgyt hukuk gatnaşyklaryna gatnaşýan ygtyýarly edaralaryň wezipeli işgärleri, kazylar, sülçüler, anyklaýjylar we prokurorlar salgyt töleýjiniň ygtyýarly wekili bolup bilmeýärler.

 **Salgyt döwri-bu** salgyt özeniniň we tölenmäge degişli salgydyň möçberiniň hasaplanýan wagt aralygy döwridir.Salgyt döwri salgytlaryň aýry-aýry görnüşleri babatynda bellenilýär. Salgyt döwri bir ýa-da birnäçe hasabat döwründen ybarat bolup bilýär.

 **Salgyt ýeňillikleri-bu** salgyt kanunçylygyna laýyklykda edara görnüşli we şahsy taraplary salgyt salmakdan doly ýa-da bölekleýin boşadylmagydyr.

 Salgyt töleýji tarapyndan degişli derejedäki býujetiň girdejiler böleginiň salgydy tölemäge borçlanýan senesi ýa-da döwri salgytlaryň **tölenýän möhleti diýlip düşünilýär.** Türkmenistanyň salgyt kanunçylygy salgytlaryň aýry-aýry görnüşleri boýunça salgytlary tölemegiň 10 günlik, aýlyk, çärýek, ýarym ýyllyk möhletlerini göz öňünde tutýar. Salgydy tölemek boýunça borçlary ýerine ýetirmegiň möhletleri “Salgytlar hakynda” Türkmenistanyň bitewi Kanuny we salgyt kanunçylygynyň beýleki namalary tarapyndan salgydyň her bir görnüşi babatynda bellenilýär. Öň bellenilen salgyt üýtgedilende, goşmaça hasaplanylan salgydyň möçberi salgyt töleýji tarpyndan salgyt habarnamasy alnan gününden soň bäş günüň dowamynda tölenýär.

 **Salgyt beýannamasy-**salgyt töleýji tarapyndan berilýän we salgydy hasaplamak we tölemek üçin zerur bolan salgyt hasabatynyň bir görnüşidir.Salgyt beýan-namasynyň görnüşi, ony tabşyrmagyň we doldurmagyň tertibi Türkmenistanyň Maliýe ministrligi bilen bilelikde Türkmenistanyň Baş döwlet salgyt gullugy tarapyndan işlenip taýýarlanýar we tassyklanýar.

# 6.2. Döwlet býujeti we salgyt ulgamy

 Döwlet maliýe serişdeleri jemgyýetçilik önümiň we milli baýlygyň bellibir böleginiň bahasyny bölmek we gaýtadan bölmek boýunça pul gatnaşyklary görnüşinde ýüze çykmak bilen, döwletiň we onuň kärhanalarynyň maliýe gorlaryny emele getirmäge ýakyndan gatnaşýar, şeýle-de önümçiligi giňeltmäge, jemgyýetiň agzalarynyň ösüp gelýän medeni-durmuş isleglerini kanagatlandyrmaga, ýurdy goramak we dolandyrmak üçin harçlanýan döwlet serişdeleri bilen gönüden-göni bagly bolup durýar.

 Döwlet býujeti ykdysadyýeti rejelemegiň möhüm döwlet guraly bolup durýar.

 **Býujet syýasatynyň esasy maksady** durnukly ykdysady ösüşiň gazanalmagyna, döwlet býujetiniň gyradeň häsiýetiniň üpjün edilmegine, ykdysadyýetde struk-turalaýyn we durmuş meseleleriň oňyn çözülmegine ýardam bermekden ybaratdyr.

 Döwlet býujetini döwlet öz maliýe wezipelerini dürs berjaý etmeginiň işjeň serişdesi diýip hasaplamak bolar. Bolup geçýän býujet gatnaşyklarynyň netijesinde pul serişdeleri döwletiň elinde toplanylyp, möhüm döwlet wezipelerini berjaý etmekde olary netijeli peýdalanmak işi ýola goýulýar.

 **Býujetiň ýerine ýetirýän gözegçilik wezipesi** maliýe serişdeleriniň döwletiň ygtyýaryna öz wagtynda we dolulygyna gelmegini, serişdeleriň bölünmeginde dürs gyradeňlikleriň saklanylmagyny we serişdeleriň ýerlikli peýdalanylmagyny berk gözegçilikde saklamaga mümkinçilik döredýär.

 Döwlet býujeti öz içine merkezleşdirilen serişdelerini alýar.

 **Merkezleşdirilen býujet – bu** umumymilli maksatnamalary we döwlet häkimi-ýeti hem-de dolandyryş edaralarynyň üstüne ýüklenilýän wezipeleri maliýe-leşdirmek üçin zerur bolan pul serişdeleriniň gorudyr.

 Merkezleşdirilen býujetiň girdejileri salynýan salgytlardan we beýleki hökmany töleglerden toplanylýar.

 Merkezleşdirilen býujetiň serişdeleri şu aşakdaky maksatlara gönükdirilýär:

- gurluşyk, taslama-gözleg, tebigaty goraýyş we beýleki ugurlar boýunça iri möçberli işleri maliýeleşdirmek;

- saglygy goraýyş, bilim, ylym, medeniýet we sport, ilatyň durmuş üpjünçiligi we beýleki pudaklaryň maliýe üpjünçilgi;

- döwlet häkimiýet we dolandyryş, hukuk goraýjy, kazyýet we goranyş edaralarynyň hemmetaraplaýyn üpjünçiligi;

- tebigi betbagtçylyklaryň ýetiren zelelini aradan aýyrmak işlerini maliýe-leşdirmek üçin ýörite gorlaryň döredilmegi;

- hökümetiň ätiýaçlyk fonduny döretmek;

 Býujetiň düzülmegi we onuň ýerlikli peýdalanylmagy, salgytlaryň wagtly-wagtynda ýygnalmagy, döwlet bergisini dolandyrmak ýaly möhüm çäreler bu işiň saldamly bölegini düzýär.

 Türkmenistanyň Maliýe ministrliginiň üstüne döwlet maliýe serişdelerini dolandyrmak, yurduň býujetini düzmek we onuň pugta berjaý edilişine berk gözegçilik etmek wezipesi ýüklenilýär. Bu wezipäni ýerine ýetirmekde Maliýe ministrligi býujet girdejileriniň we çykdajylarynyň pugta esaslandyrylmagyna, býujetiň aňrybaş häsiýetiniň saklanylmagyna möhüm ähmiýet berýär.

 Býujet taslamasyny işläp taýýarlamak işiniň esasy kanunçylyk binýady bolup 1996-njy ýylda Kabul edilen “Býujet ulgamy hakynda” Türkmenistanyň Kanuny çykyş edýär. Bu Kanunda ýurduň maliýe býujet syýasatynyň hil taýdan düýpgöter täze ugurlary kesgitlenilýär we býujet Türkmenistanda kabul edilen klassifikasiýa esasynda işlenilip taýýarlanylýar.

 Býujet klassifikasiýasy bu ugurda kabul edilen ýeke-täk resminama bolup, ol bitewüleşdirilen býujeti işläp düzmekde, ony tassyklamakda hem ýerine ýetirmekde giňden peýdalanylýar.

 Döwlet býujetiniň girdejileriniň maddalarynyň ulaldylan klassifikasiýasy şeýle görnüşde kabul edilendir:

 **I. Umumy girdejiler (II+V+VI+VII)**

 **II. Gündelik girdejiler (III+IV)**

 **III. Salgytlardan alynýan girdejiler**

 1. Girderjä we alynýan peýda salynýan salgytlar

 2. Döwlet durmuş ätiýaçlandyrmasyna, pensiýa üpjünçilgine we meýletin saglyk ätiýaçlandyrmasyna göýberilýän geçirimler

 3. Aýlyk iş haklarynyň gorundan çykylmagy üçin salynýan salgyt

 4. Emläk salgydy

 5. Harytlara we hyzmatlara salynýan içerki salgytlar

 6. Halkara söwdasyna we daşarky amallara salynýan salgytlar

 7. Beýleki salgytlar, ýygymlar we paçlar

 **IV. Salgytdan daşary alynýan girdejiler**

 8. Telekeçilik işinden we emläklerinden alynýan girdejiler

 9. Administratiw ýygymlary we tölegleri, täjirçilik häsiýetde bolmadyk we ugurdaş söwdalardan alynýan girdejiler

 10. Jerimelerden hem emlägi öwezini dolmasyz döwletiň haýryna geçirmekden gelýän serişdeler

 11. Salgytlardan daşary gelýän beýleki girdejiler.

 **V. Esasy gorlar bilen işlemekden gelýän girdejiler**

 12. Esasy gorlary satmak

 13. Döwlet ätiýaçlyk gorundaky harytlary satmak

 14. Ýeriň we maddy däl aktiwleriň söwdasy

 15. Döwlete degişli bolmadyk çeşmeleriň, düýpli gorlaryň geçirmeleri

 **VI. Göterimli karzlary gaýtaryp bermeklik**

16. Ýurduň içinde berlen göterimli karzlaryň esasy bölegini gaýtaryp bermek

 **VII. Karzlary almak**

17. Içerki karzlar

 18. Daşarky karzlar

 Salgytlardan başga-da, býujet dürli ýygymlar, şol sanda magabat işi, şäherleriň, şäherçeleriň we oba ilatly ýerleriniň abadançylygy üçin awtoduralgalaryň eýele-rinden, awtoulaglaryň ýerlenilmeginden, itleriň eýelerinden alynýan ýygymlar gelip gowuşýar.

 **Salgytlara degişli bolmadyk töleglere**: döwlet emlägini satmakdan ýa-da kärendesine bermekden alynýan girdejiler; edilýän hyzmatlar üçin döwlet býujetine geçirilýän tölegler; harytlaryň ulanylmagy ýa-da harytlardan peýdalanmaga ygtyýarnamalaryň, işleri geçirmäge rugsadyň berilmegi üçin tölenilýän serişdeler; jerimeler we goşmaça jerimeler, döwlet paçlary, ýygymlar bilen bagly pullar; beýleki gündelik hökmany we gaýtarylmaýan tölegler degişlidir.

**Türkmenistanyň býujetleriniň çykdajylarynyň gönükdirilýän**

**maksatlary boýunça klassifikasiýasy**

 **I. Umumy häsiýetli döwlet işleri**

1. Umumy maksatly döwlet işleri

 2. Serhetleri saklamak we goramak

 3. Jemgyýetçilik düzgün-tertibi we howpsuzlyk

 **II. Jemgyýetçilik we durmuş maksatly işler**

4. Bilim

 5. Saglygy goraýyş

 6. Döwlet ätiýaçlandyrmasy, pensiýa we durmuş ätiýaçlandyrmalary

 7. Ýaşaýyş-jemagat hojalygy

 8. Dynç alşy guramak we medeni ulgamyndaky işler

 **III. Ykdysadyýet bilen bagly döwlet işleri**

9. Ýangyç-energetika toplumy

 10. Agrosenagat toplumy

 11. Peýdaly magdanlar, gurluşyk we binagärçilik

 12. Ulag we aragatnaşyk

 13. Ykdysady işler bilen bagly beýleki çykdajylar

 **IV. Beýleki wezipeler**

14. Esasy toparlara degişli edilen çykdajylar

 15. Döwlet bergilerini tölemek üçin edilýän çykdajylar

 16. Içerki we daşarky karzlar

 Göni salgytlar önüm öndürilende we ýerlenilende alynýar, gytaklaýýn görnüş-leriniň aglabasy bolsa önümiň paýlanylyşyna we sarp edilişine öz täsirini ýetirýär. Şonuň üçinem **göni salgytlara** girdejilere salynýan salgytlar diýip bolýan bolsa, **gytaklaýyn** toparlaryna degişlileri belli bir derejede çykdajylar bilen baglanyşdyryp, olaryň deňagram ösýan ykdysady şertlerindäki sarp edilişe has köp derejede degişlidigini nygtamak bolar.

 Salgytlar boýunça kanunçylyk tertibinde belli bir ýeňillikler bellenilip bilner, olaryň hataryna şu aşakdakylar degişli:

 - salgyt binasynyň salgyt salynýan iň az möçberi;

 - salgyt binýadynyň belli bir elementlerini salgyt salmakdan aýyrmak:

 - aýry-aýry adamlary ýa-da salgyt töleýjileriň toparlaryny salgyt tölemekden boşatmak;

 - salgyt möçberlerini peseltmek;

 - hasaplaşyk döwri üçin salgyt töleginden tutmak;

 - salgyt karzlaryny goşmak bilen, maksatlaýyn salgyt ýeňillikleri (salgyt alma-gyň möhletini uzaltmak);

 - beýleki salgyt ýeňillikleri.

 Türkmenistanyň Salgyt kodeksine laýyklykda, ýurduň territoriýasynda şu aşak-daky salgytlar hereket edýär: goşulan baha salynýan salgyt; ýerasty baýlyklaryň peýdalanylandygy üçin salynýan salgyt; emläk salgydy; edara görnüşli taraplaryň peýdasyna (girdejisine) salynýan salgyt; şahsy taraplaryň girdejilerine salynýan salgyt; aksizler.

 **Salgytlar – bu** ykdysady hereketlendirijileriň biri, olaryň kömegi bilen döwlet bazar ykdysadyýetine täsir edýär. Salgytlaryň kömegi arkaly telekeçileriň, eýeçiligiň ähli görnüşindäki kärhanalaryň döwlet we ýerli býujet bilen, banklar bilen, ýokary guramalar bilen özära gatnaşyklary kesgitlenilýär. Salgytlaryň kömegi bilen daşary yurt maýa goýumlaryny çekmegi goşmak bilen daşary ykdysady iş kadalaşdyrylýar.

# 6.3. Türkmenistanyň salgyt-býujet ulgamynyň häzirki zaman ýagdaýy

 Gurluş üýtgedip gurmasyny, ykdysady garaşsyzlygy we ahyrky netijede ilatyň hal-ýagdaýyny ýokarlandyrmagy üpjün edýän ösüp barýan bazar ykdysadyýetiniň we onuň infrastrukturasynyň gurallaryna döwlet maliýesiniň täsir etmegi döwletiň býujet syýasatynyň baş wezipesi bolup durýar.

 Salgyt-býujet syýasaty döwletiň ykdysady syýasatynyň esasy özeni bolup durýar we onuň hojalygy ýörediji subýektler hem raýatlar bilen özara maliýe gatna-şyklaryny beýan edýär.

 Saýlaw syýasaty saýlanylyp alnan halatynda, ozaly bilen, iri möçberli özgert-meleri durmuşa geçirmek we ýurduň raýatlarynyň girdejileriniň ýokary derejesini saklamak üçin döwletiň ýeterlik maliýe serişdelerini üpjün etmäge ukyply salgyt ulgamyny döretmäge, döwlet üçin hem, salgyt töleýjiler üçin hem salgyt salmagyň elýeterli şertlerini üpjün etmäge maksat goýulýar.

 Ýurduň salgyt syýasatynyň baş maksady ykdysadyýetiň ösdürilmegini höwes-lendirmekden, durnukly ykdysady ösüşi üpjün etmekden, salgyt ýüküni deňleş-dirmekden ybaratdyr. Bu maksada adalatlylyk, aýanlyk, durnuklylyk we salgyt salmagyň şertleriniň düşnükliligi bilen ýetilýär.

 Ýurduň ykdysady ösüşiniň ýokary depginleri we maýa goýum işjeňligi iş ýüzünde ähli esasy salgyt çeşmeleri boýunça býujet ulgamyna gelip gowuşýan pullaryň artmagyna mümkinçilik berdi. Salgyt gowuşmalarynyň umumy möçberi ýyl-ýyldan artýar.

 Salgyt-býujet syýasatynyň esasy wezipeleri soňky ýyllarda şu aşakdakylardan ybarat: döwlet maliýe ulgamynda makroykdysady balanslylygy we durnuklylygy üpjün etmek, bäsleşige ukyply ykdysadyýetiň ösüşini höweslendirmek, salgyt girdejilerini artdyrmagyň hasabyna sebitleriň býujet üpjünçiligini ýokarlandyrmak.

 Türkmenistanyň Döwlet býujetiniň çykdajylarynyň gurluşynda durmuş ulgamyny maliýeleşdirmek boýunça çykdajylaryň paýy esasy orny eýeleýär. Býujet serişde-leriniň öz wagytnda we maksatlaýyn peýdalanylmagyny üpjün edýän edara bolup Türkmenistanyň Maliýe ministrliginiň Gaznaçylyk dolandyryşy durýar, onuň esasy wezipesi Döwlet býujetini netijeli we çalt ýerine ýetirmekden ybaratdyr. Gaznaçylyk býujet toparlarynyň degişli bölümleri boýunça goýberilen serişdeleriň çäklerinde býujet serişdeleriniň sarp edilişine gözegçiligi üpjün edýär.

 Häzirki wagtda Türkmenistan býujet ulgamyny özgertmäge, býujetiň düzül-meginiň maksatnamalaýyn – maksatlaýyn ulgamyna geçmäge, köpýyllyk maliýe-leşdirişiň esaslaryny ornaşdyrmaga girişdi. Şunuň bilen baglanyşyklykda eýýäm ýakyn geljekde býujet syýasatynyň maksatlary giňeldiler, olaryň esasylary şu aşakdakylar bolar:

 - strategiki taýdan ileri tutulýan ugurlara laýyklykda maliýe serişdelerini paýlamak;

 - Türkmenistanyň durmuş-ykdysady ösüşiniň Milli maksatnamasynyň ýerine ýetirilişiniň netijeliligi.

 Ýurduň döwlet býujeti meýilnamalaşdyrylanda ykdysadyýete we maliýe serişde-leriniň sarp edilişiniň netijeliligine möhüm üns berilmelidir. Bazar şertlerinde diňe bir girdejiler däl-de, eýsem çykdajylaryň netijeliligi, innowasion işläp taýýarla-malaryň we täze tehnologiýalaryň ornaşdyrylmagynyň derejesi boýunça çykdajy-laryň peseldilmegi hem möhüm ähmiýete eýedir.

 Şeýlelik bilen, ýurduň Döwlet býujeti döwletiň ykdysady syýasatyny durmuşa geçirmekde möhüm gurala öwrüldi. Ol ylmy-tehniki ösüşiň esasy ugurlaryny durmuşa geçirmek, umumy milli möçberinde ätiýaçlyk serişdelerini döretmek üçin zerur bolan serişdeleriň merkezlişdirilmegini üpjün edýär.